Poliisi toivoo yleensä koleaa ja sateista juhlapäivää. Siihen on syynsä.

Turun keskusta houkutteli vapunviettäjiä eilen illalla ennätysmäärän. Lounais-Suomen poliisin kenttäjohtaja sanoo, ettei ole 30 vuoden aikana nähnyt moista ihmispaljoutta.

Juhliminen vaati veronsa. Iltakuuden ja aamukuuden välillä Lounais-Suomessa oli 400 hälytystehtävää. Rikosasioita kirjattiin kymmeniä. Sunnuntaiaamuna poliisilla oli kiinniotettuna ja pidätettynä yli 50 ihmistä moninaisista syistä.

Turun vilkkaan vappuyön vakavimmat veriteot teräaseella veivät kolme ihmistä sairaalahoitoon.

Vakka-Suomessa Laitilassa pelastuslaitoksella oli tehtävä, joka ei koitunut kenenkään kohtaloksi, mutta omintakeiseksi sitä voi kutsua. Paikallinen mies ei tiennyt, mihin ryhtyi, kun alkoi kokkailla vappulounasta pilaantuneista raaka-aineista. Niiden löyhkä aiheutti palohälytyksen.

Kun paloa ei löytynyt, pelastuslaitos ehti jo ryhtyä etsimään vainajaa, ennen kuin kelvoton pataruoka todettiin lemun syyksi.

Tänään kulkueet ja marssit haittaavat Turun keskustan liikennettä, ja poliisi pyytää autoilijoita välttelemään keskustaa puolenpäivän jälkeen.